《温泉诗》
宋代·钱易

悲哉天宝时，帝耄政不修。
宠幸尊妇人，阴极阳已柔。
外戚盛本枝，栉比封列侯。
丞相大将军，备位甚悠悠。
天下安既久，积渐力不周。
车服金玉焕，黎庶饥寒愁。
骊山温泉宫，昼幸与夜游。
一游百司备，万费一日休。
虽能心自快，化作神稷忧。
国忠恣吞噬，林甫怀奸偷。
胡雏据太原，钟鼓无计收。
黄尘满长安，惨黩九庙羞。
唐天未使绝，返正知疾瘳。
自兹游赏地，荆棘生荒秋。
旧物悉已废，蜘蛛挂重楼。
览者咸寒心，一过三迴头。
因知帝王业，坚固宣鸿猷。
岂可信嗜欲，侮弄生疮疣。
雕墙峻宇诫，简牍况有由。
翻思黍离章，续之应可仇。

作者简介：临安人，字希白。钱昆弟。年十七举进士，以少年轻俊被黜，然自此以才藻知名。真宗咸平二年进士。通判蕲州，奏请废肉刑，为真宗采纳。景德中，举贤良方正科，策入等，通判信州。累擢知制诰、翰林学士。才学瞻敏，为文数千百言，援笔立就。又善绘画，工行草书。有《洞微志》、《南部新书》、《青云总录》等。